- లాభాల్లో 33 శాతం వృద్ధి
- రూ.2.40 లక్షల కోట్లకు చేరిన వ్యాపారం
నవతెలంగాణ- బ్యూరో
            స్టేట్‌ బ్యాంకు ఆఫ్‌ హైదరాబాద్‌ (ఎస్‌బిహెచ్‌) మార్చితో ముగిసిన నాలుగో త్రైమాసికంలో రూ.445 కోట్ల నికర లాభాలు సాధించింది. 2013-14 ఇదే క్యూ4లో రూ.334 కోట్ల లాభాలు నమోదు చేసుకుంది. దీంతో పోల్చితే గత క్యూ4 లాభాల్లో 33.4 శాతం వృద్ధితో, ఆకర్షణీయ ఫలితాలు వెల్లడించింది. క్రితం ఆర్ధిక సంవత్సరంలో ఎస్‌బిహెచ్‌ 29 శాతం శాతం వృద్ధితో రూ.1,317 కోట్ల లాభాలు సాధించింది. 2013-14లో రూ.1,019 కోట్ల లాభాలు నమోదయ్యాయి. క్రితం మార్చితో ముగిసిన ఏడాదిలో ప్రతి ఉద్యోగిపై నికర లాభం రూ.6.10 లక్షల నుంచి రూ.8.29 లక్షలకు చేరిందని ఆ బ్యాంకు పేర్కొంది.
              2014-15లో బ్యాంకు మొత్తం వ్యాపారం 9.19 శాతం వృద్ధితో రూ.2,40,775 కోట్లకు చేరింది. అడ్వాన్సులు 9.98 శాతం పెరిగి రూ.1,08,753 కోట్లకు, డిపాజిట్లు 8.54 శాతం వృద్ధితో 1,32,023 కోట్లకు చేరాయి. కరెంట్‌ ఎకౌంట్‌ అండ్‌ సేవింగ్‌ ఎకౌంట్‌ (కాసా) 16.87 శాతం పెరిగి రూ.43,105 కోట్లుగా నమోదయ్యాయి. గత మార్చి ముగింపు నాటికి బ్యాంకు నికర వడ్డీపై ఆదాయం 10.5 శాతం పెరిగి రూ.4,392 కోట్లకు పెరిగింది. ఇంతక్రితం ఆర్ధిక సంవత్సరంలో ఇది రూ.3,975 కోట్లుగా ఉంది. మార్చి ముగింపు నాటికి ఎస్‌బిహెచ్‌ స్థూల నిరర్ధక ఆస్తులు రూ.5,824 కోట్ల(5.89 శాతం) నుంచి రూ.4,984 కోట్లకు (4.59 శాతానికి) నియంత్రించింది. నికర నిరర్థక ఆస్తులు ఏకంగా 3.12 శాతం నుంచి 2.24 శాతానికి తగ్గాయి. వ్యక్తిగత రుణాల మంజూరు 17.01 శాతం వృద్ధితో రూ.25,705 కోట్లుగా నమోదయ్యాయి.
శాఖల విస్తరణ
             2014-15లో కొత్తగా 127 శాఖలను విస్తరించామని ఎస్‌బిహెచ్‌ మేనేజింగ్‌ డైరెక్టర్‌ శాంతను ముఖర్జీ తెలిపారు. దీంతో మొత్తం శాఖల సంఖ్య 1694 నుంచి 1821కు చేరాయన్నారు. ఇందులో తెలంగాణలో 741 శాఖలు, ఆంధ్రప్రదేశ్‌లో 399 శాఖలున్నాయి. బుధవారం ముంబయిలో ఎస్‌బిహెచ్‌ బోర్డు సమావేశం జరిగింది. ఎస్‌బిఐ ఛైర్మన్‌ అరుందతి భట్టచార్య, ఎస్‌బిఐ ఎండి అండ్‌ గ్రూపు ఎగ్జిక్యూటివ్‌ విజి కన్నన్‌ అధ్వర్యంలో జరిగిన ఈ సమావేశంలో ఎస్‌బిహెచ్‌ మేనేజింగ్‌ డైరెక్టర్‌ శాంతను ముఖర్జీ ఆర్ధిక ఫలితాలు వెల్లడించారని ఆ బ్యాంకు తెలిపింది.
మీ స్నేహితులకు రికమెండ్ చెయ్యండి